5 किलोमीटर की अंतिम यात्रा में लगे 45 मिनट, गायक और नेता भी श्रद्धांजलि देने पहुंचे
पंजाब के लुधियाना शहर में मॉडल टाउन एक्सटेंशन में आज दोपहर पंजाबी लोक गायक सुरिंदर छिंदा पंचतत्व में विलीन होंगे। आज उनका अंतिम संस्कार यहां किया जाएगा। छिंदा की अंतिम यात्रा के लिए उनके चाहने वालों द्वारा फूलों से ट्रक सजाया गया है।
पंजाबी लोक गायक सुरिंदर छिंदा शनिवार को पंचतत्व में विलीन हो गए। लुधियाना शहर के मॉडल टाउन एक्सटेंशन में उनका अंतिम संस्कार किया गा। इस दौरान फेमस एक्टर, सिंगर समेत नेता भी पहुंचे।
इससे पहले उनकी अंतिम यात्रा घर से दोपहर बाद 1:30 शुरू हुई थी। फूलों से सजे ट्रक में उनकी पार्थिव देह को ले जाया गया। ट्रक के आगे छिंदा की तस्वीर भी लगाई गई है। खुले ट्रक में छिंदा के समर्थक उनके अंतिम दर्शन किए। करीब 5 किलोमीटर का सफर तय करके अंतिम यात्रा 2:15 पर श्मशान घाट में पहुंची।
गायक को श्रद्धांजलि देने के लिए बड़ी हस्तियां पहुंचीं। इसमें पंजाबी लोक गायक मोहम्मद सदीक, गायक फिरोज खान, अदाकार हॉबी धालीवाल, सतविंदर बुग्गा, गुगु गिल और MLA गुरप्रीत गोगी आदि शामिल रहे।
पंजाबी लोक गायक सुरिंदर छिंदा की अंतिम यात्रा...
शोक जताने वालों का लगा तांता
वहीं बड़ी संख्या में उनके चाहने वाले अंतिम यात्रा में शामिल हुए। छिंदा ने 26 जुलाई बुधवार को DMC अस्पताल में अंतिम सांस ली थी। छिंदा का बेटा सिमरन और बेटी विदेश में रहते हैं। इसी कारण उनका अंतिम संस्कार निधन के 3 दिन बाद किया गया। छिंदा के निधन के बाद पंजाबी लोक गायकों में शोक की लहर है।
पंजाबी फिल्म इंडस्ट्री के इस महान कलाकार के निधन के बाद बुधवार से ही उनके घर शोक जताने वालों का तांता लगा हुआ है। सामाजिक, राजनीतिक, धार्मिक और फिल्मी सितारे लुधियाना पहुंच कर परिवार से दुख सांझा कर रहे हैं।
कई दिन वेंटिलेंटर पर रहे गायक
26 जुलाई को सुरिंदर छिंदा की DMC अस्पताल लुधियाना में मौत हो गई थी। कुछ दिन पहले उन्होंने एक निजी अस्पताल में फूड पाइप का ऑपरेशन करवाया था, जिसके बाद शरीर में इन्फेक्शन बढ़ गया था। उन्हें सांस लेने में तकलीफ होने लगी थी।
छिंदा कई दिन लुधियाना के दीप अस्पताल में भी वेंटिलेटर पर रहे। इसके बाद उनकी बिगड़ती हालत के कारण उन्हें DMC शिफ्ट कर दिया गया। DMC में भी कई दिन तक इलाज चला। आखिरकार छिंदा जिंदगी की जंग हार गए। छिंदा अपने पीछे पत्नी जोगिंदर कौर और बेटे मनिंदर छिंदा, सिमरन छिंदा समेत 2 बेटियों को छोड़ गए हैं।
4 वर्ष की आयु में छिंदा संगीत सीखने लगे
सुरिंदर छिंदा का जन्म लुधियाना के गांव छोटी अयाली में हुआ था। पिता बचन राम और माता विदेवती के घर संगीत उन्हें विरासत में मिला, जिस वजह से 4 साल की उम्र में ही वह संगीत सीखने लगे। उनका असली नाम सुरिंदर पाल धम्मी है। छिंदा को उस्ताद मिस्तारी बचन राम ने गायकी सिखाई।
छिंदा ने अपनी प्राथमिक शिक्षा प्राइमरी स्कूल, हाता शेर जंग सरकारी स्कूल से पूरी की थी। प्राथमिक शिक्षा पूरी करने के बाद उन्हें सरकारी नौकरी मिल गई। मल्टीपर्पस स्कूल और लुधियाना से प्रारंभिक और माध्यमिक शिक्षा प्राप्त की। स्कूली शिक्षा पूरी करने के बाद सुरिंदर छिंदा ने SIS लुधियाना में दाखिला लिया और शॉर्ट इंजीनियरिंग में मैकेनिकल का कोर्स किया।
गायक बनने से पहले उन्होंने सरूप मैकेनिकल वर्क्स लुधियाना में नौकरी की, लेकिन वह गायक बनना चाहते थे । इसलिए उन्होंने नौकरी छोड़ दी और प्रोफेशनल सिंगर बनने का फैसला किया। छिंदा ने उस्ताद जसवंत भामरा से संगीत सीखा है। भामरा उस समय नेशनल कॉलेज में संगीत के प्रोफेसर थे। छिंदा ने 165 से अधिक गानों की कैसेट रिलीज की है।